ฉบับที่ 31/2561 วันที่ 30 เมษายน 2561

**ศุลกากรจัดพิธีมอบใบรับรองสถานภาพผู้ประกอบการเออีโอ**

**วันนี้ (วันจันทร์ที่ 30 เมษายน 2561) เวลา 10.00 น. นายกุลิศ สมบัติศิริ อธิบดีกรมศุลกากร   
เป็นประธานในพิธีมอบใบรับรองสถานภาพเป็นผู้ประกอบการระดับมาตรฐานเออีโอ ประจำปี 2561   
ทั้งนี้ มีผู้ประกอบการที่ได้ใบรับรองสถานภาพดังกล่าว เข้าร่วมพิธี จำนวน 112 บริษัท ณ ห้องโถง   
อาคาร 1 กรมศุลกากร คลองเตย กรุงเทพมหานคร**

นายกุลิศ สมบัติศิริ อธิบดีกรมศุลกากร เปิดเผยว่า องค์การศุลกากรโลก (World Customs Organization: WCO) ได้ตระหนักถึง การรักษาความปลอดภัยในห่วงโซ่อุปทาน (Supply chain)   
การค้าระหว่างประเทศ จึงได้กำหนดกรอบมาตรฐานในการรักษาความปลอดภัยและอำนวยความสะดวกทางการค้าระหว่างประเทศ ที่เรียกว่า ‘SAFE Framework of Standards to Secure and Facilitate Global Trade (SAFE FoS)’ โดยมี โครงการเออีโอ (Authorized Economic Operator : AEO) เป็นกลไกสำคัญในการสร้างความปลอดภัยในการนำเข้าและส่งออกตลอดเส้นทางของการขนส่งสินค้า ซึ่งปัจจุบันมีประเทศที่ดำเนินโครงการดังกล่าว ประมาณ 74 ประเทศทั่วโลก สำหรับประเทศไทย ในฐานะสมาชิก WCO ได้เห็นถึงความสำคัญของเรื่องดังกล่าว อีกทั้งยังสอดคล้องกับนโยบายของรัฐบาลที่จะส่งเสริมการค้าการลงทุนของประเทศ และเป็นการยกระดับการจัดอันดับการอำนวยความสะดวกการทำธุรกิจ (Ease of Doing Business)   
ไปพร้อมๆ กัน กรมศุลกากรจึงได้ลงนามในหนังสือแสดงเจตนารมณ์ ‘Letter of Intent’ เมื่อวันที่ 9 พฤษภาคม 2549 ในการนำ ‘SAFE FoS’ มาปฏิบัติเพื่อกระตุ้นให้ศุลกากรและภาคเอกชนตระหนักถึงความปลอดภัย  
ในการขนส่งสินค้าระหว่างประเทศ และเพื่อเพิ่มขีดความสามารถความร่วมมือกันในระดับภูมิภาคและระหว่างภูมิภาคมากขึ้น โดยได้เริ่มดำเนินการ โครงการผู้ประกอบการระดับมาตรฐานเออีโอ (AEO) มาตั้งแต่ปี 2556 ปัจจุบันมีสมาชิกเข้าร่วมโครงการทั้งสิ้น 345 ราย โดยสมาชิกจำนวน 244 ราย จะต้องเข้ารับการทบทวนสถานภาพครบรอบ 3 ปี ทั้งนี้ ผู้นำเข้าส่งออกที่จะได้รับคัดเลือก เป็นผู้ประกอบการระดับมาตรฐานเออีโอ (AEO) จะต้องมีคุณสมบัติ คือ ต้องเป็นนิติบุคคลที่จดทะเบียนในประเทศไทย มีทุนจดทะเบียนที่ชำระแล้ว   
ไม่ต่ำกว่า 5 ล้านบาท และได้รับการรับรองว่าเป็นกิจการที่มีกำไรย้อนหลัง 2 ปีบัญชีสุดท้ายติดต่อกัน   
เป็นผู้นำของเข้าหรือส่งของออกมาแล้วไม่น้อยกว่า 3 ปี ไม่มีประวัติการกระทำความผิดฐานลักลอบ  
หนีศุลกากร และต้องมีแผนควบคุม มีระบบการจัดการและการประเมินความเสี่ยงในด้านความปลอดภัยในการดำเนินธุรกิจในด้านต่างๆ ในส่วนของตัวแทนออกของมีข้อกำหนดเพิ่ม คือ ต้องมีความพร้อมในการผ่านพิธีการศุลกากรด้วยระบบอิเล็กทรอนิกส์ตามหลักเกณฑ์ที่กรมศุลกากรกำหนด และต้องมีผู้ชำนาญการศุลกากร  
ที่กรมศุลกากรรับรองปฏิบัติหน้าที่ประจำอย่างน้อย 1 คน ซึ่งผู้ประกอบการระดับมาตรฐานเออีโอ (AEO)   
จะได้รับสิทธิพิเศษในการอำนวยความสะดวกด้านพิธีการศุลกากรนำของเข้า ส่งของออก และในกรณีที่จะต้อง  
เปิดตรวจ จะได้รับการตรวจปล่อยเป็นลำดับแรก

/ข้อมูล...

-2-

ข้อมูลจากส่วนมาตรฐานเออีโอ ระบุว่า ในปี 2560 ผู้ประกอบการระดับมาตรฐานเออีโอ (AEO)   
มีมูลค่าการนำเข้า ร้อยละ 46.1 ของมูลค่านำเข้าทั้งหมด หรือคิดเป็นร้อยละ 24.1 ของผลิตภัณฑ์มวลรวมของประเทศ (GDP) และมีมูลค่าส่งออก ร้อยละ 42.9 ของมูลค่าส่งออกทั้งหมด หรือคิดเป็น ร้อยละ 23.6 ของผลิตภัณฑ์มวลรวมของประเทศ (GDP) จะเห็นได้ว่า มูลค่าการนำเข้าและส่งออกของผู้ประกอบการ AEO มีสัดส่วนกว่า 1 ใน 4 ของ GDP ดังนั้น โครงการผู้ประกอบการระดับมาตรฐานเออีโอ (AEO) จึงเป็นส่วนสำคัญในการขับเคลื่อนเศรษฐกิจของประเทศ และเนื่องจาก โครงการผู้ประกอบการระดับมาตรฐานเออีโอ (AEO) เป็นความร่วมมือระหว่างศุลกากรกับภาคธุรกิจ ที่มีส่วนเกี่ยวข้องกับการส่งมอบ เคลื่อนย้าย กระจายสินค้า ให้เข้ามามีส่วนร่วมในการรักษาความปลอดภัยในห่วงโซ่ของการรับส่งสินค้าระหว่างประเทศ   
กรมศุลกากรจึงได้ดำเนินการจัดทำความตกลงยอมรับร่วมกัน (Mutual Recognition Arrangment : MRA)   
กับประเทศต่างๆ โดยที่ผ่านมา กรมศุลกากรได้ดำเนินการลงนามในความตกลงดังกล่าว ระหว่างศุลกากรฮ่องกงและศุลกากรเกาหลีเป็นที่เรียบร้อยแล้ว และยังอยู่ระหว่างดำเนินการ กับประเทศต่างๆ ได้แก่ มาเลเซียสิงคโปร์ ออสเตรเลีย และญี่ปุ่น ซึ่งจะส่งผลทำให้ผู้ประกอบการระดับมาตรฐานเออีโอ (AEO) ในประเทศไทยได้รับสิทธิพิเศษในการอำนวยความสะดวก ด้านพิธีการศุลกากรในประเทศที่ได้ทำความตกลงยอมรับร่วมกัน (MRA) พร้อมทั้งได้รับสิทธิประโยชน์อื่นๆ อีกด้วย

กรมศุลกากรมีความมุ่งมั่นที่จะดำเนินการและพัฒนาโครงการดังกล่าวต่อไป เพื่อสร้างความปลอดภัยให้กับห่วงโซ่อุปทาน ทั้งในระดับประเทศและระดับโลก เพื่อให้สอดคล้องกับ สโลแกนของ WCO ในปีนี้ที่ว่า “A secure business environment for economic development.” หรือ การมุ่งมั่นส่งเสริมความมั่นคงปลอดภัยของสิ่งแวดล้อมทางการค้าเพื่อการพัฒนา นอกจากนี้ กรมศุลกากรยังคงมุ่งมั่นพัฒนา เดินหน้า โครงการพันธมิตรศุลกากร ระยะที่ 2 โดยจะเปิดรับสมัครสมาชิกเพิ่ม ระหว่างวันที่ 1 – 18 พฤษภาคม 2561 นี้ สำหรับผู้ประกอบการที่สนใจเข้าร่วมโครงการ สามารถติดตามรายละเอียดได้ที่ [www.customs.go.th](http://www.customs.go.th)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*